<classify> WAZIRI Mkuu, Kassim Majaliwa amemuagiza Kamanda wa Polisi Mkoa wa Kagera, Augustine Ollomi awachukulie hatua askari polisi wote wa wilaya ya Kyerwa wanaotuhumiwa kusindikiza kahawa ya magendo inayouzwa nchi jirani, akiwemo Mkuu wa Polisi wa wilaya hiyo, Justin Joseph.Waziri Mkuu pia amemuagiza Waziri wa Maji na Umwagiliaji, Profesa Makame Mbarawa kwenda wilayani Kyerwa kwa ajili ya kukagua maendeleo ya miradi ya maji na endapo atabaini ubadhirifu achukue hatua kwa watakaohusika.Ametoa agizo hilo jana baada ya kukagua kiwanda cha kukoboa kahawa cha Nkwenda wilayani Kyerwa katika siku ya pili ya ziara yake ya kikazi mkoani Kagera. Katika ziara hiyo Waziri Mkuu ameambatana na mkewe Mary Majaliwa.Akizungumzia askari polisi, Waziri Mkuu alisema: Askari polisi wa wilaya ya Kyerwa pamoja na OCD wao wanatuhumiwa kusindikiza kahawa inayosafirishwa kwa njia ya magendo kwenda nchi ya jirani kupitia njia mbalimbali zisizo rasmi, zikiwemo za Kumisongo, Kashaijo na Omukatoma.Waziri Mkuu alisema ni jambo la hatari kama askari Polisi wanasindikiza kahawa inayouzwa kwa magendo, hivyo ameagiza jambo hilo lidhibitiwe haraka.Marufuku kupeleka kahawa nje ya nchi kwa njia ya magendo na polisi msishiriki katika butura. Agizo kwa Profesa Mbarawa Katika hatua nyingine alimuagiza Waziri wa Maji na Umwagiliaji, Profesa Mbarawa kwenda wilayani Kyerwa kwa ajili ya kukagua maendeleo ya miradi ya maji na endapo atabaini ubadhirifu achukue hatua kwa watakaohusika.Waziri wa Maji na Umwagiliaji atakuja hapa kukagua miradi yote ya maji inayotekelezwa katika wilaya hii na pale atakapobaini ubadhirifu achukue hatua.Waziri Mkuu aliyasema hayo baada ya kupokea malalamiko kutoka kwa viongozi na wananchi wa wilaya hiyo baada ya kutoridhishwa na ujenzi wa miradi ya maji.Amesema Serikali ya Awamu ya Tano ina mikakati mizuri inayolenga kumaliza tatizo la upatikanaji wa majisafi na salama katika maeneo mbalimbali nchini, ikiwemo na wilaya ya Kyerwa ili kuwawezesha wananchi hasa wanawake kushiriki katika shughuli za maendeleo kuliko kutafuta maji.Amesema serikali kupitia kampeni ya Rais John Magufuli ya Kumtua Mama Ndoo Kichwani itahakikisha wananchi katika maeneo yote nchini wanapata huduma ya majisafi na salama katika umbali usiozidi mita 400 kutoka kwenye makazi yao.Aliwataka wananchi nao kutunza vyanzo vya maji ili kuliepusha Taifa kugeuka jangwa.Alisema nia ya serikali ni kuhakikisha Watanzania wote wanapata huduma zote muhimu, hivyo aliwataka waendelee kuwa na imani na serikali yao ambayo imedhamiria kuwaboreshea maendeleo katika Sekta za Afya, Maji, Elimu, Miundombinu na Kilimo.Kadhalika, Waziri Mkuu amewaagiza viongozi wa Mkoa wa Kagera kuwahamasisha wananchi kujiunga na Mfuko wa Afya wa Jamii CHF, ambao utawapa fursa ya kupatiwa huduma za matibabu wao na familia zao kwa mwaka mzima bure.Awali, Mbunge wa Jimbo la Kyerwa, Innocent Bilakwate na Mbunge wa Viti Maalumu Mkoa wa Kagera, Oliver Semnguruka walimuomba Waziri Mkuu awasaidie katika uboreshwaji wa huduma za maji na afya.Bilakwate amesema serikali imetoa fedha nyingi kwa ajili ya utekelezaji wa miradi ya maji yenye thamani ya zaidi ya Sh. bilioni tatu katika jimbo hilo, lakini ujenzi wake hauridhishi, hivyo alimuomba Waziri Mkuu awasaidie.  <topic>: KITAIFA 